---
பேச்சு:மஞ்சுஸ்ரீ பக்கத்தில் தொடங்கிய உரையாடல்.  
---  
வினோ'த், இதனை மஞ்சுசிரீ அல்லது மஞ்சுசிறீ என்று எழுதலாமா? பிறமொழிகளில் பாருங்கள் எப்படி எழுதியுள்ளார்கள் என்று! மஞ்சுசிரீ அல்லது மஞ்சுசிறீ என்று எழுதுவது சரியாக இருக்கும். --செல்வா 15:41, 17 நவம்பர் 2007 (UTC)  
மஞ்சுஸ்ரீ என்பதே சரி. அது சரி 'சிறீ' என்றால் என்ன? அதற்கும் ஸ்ரீக்கும் என்ன தொடர்பு. தமிழக வழக்கில் இது போன்ற பயன்பாட்டை நான் கண்டதில்லை. தமிழகத்தில் ஸ்ரீ என்றே எழுதுவோம். உதாரணமா ஸ்ரீ லங்கா முதலியன வினோத் 15:43, 17 நவம்பர் 2007 (UTC)  
இன்றைக்குள் அனைத்து போதிசத்துவர்கள் குறித்த கட்டுரைகளை இயற்ற வேண்டும் என்பது எனது குறிக்கோள் வினோத் 15:46, 17 நவம்பர் 2007 (UTC)
::நல்ல குறிக்கோள். வெற்றி பெற வாழ்த்துக்கள். திருத்தங்களை வளர்முகக் கண்ணோட்டத்துடன் எதிர்நோக்குவீர்கள் என எதிர்பார்க்கிறேன்.--செல்வா 16:01, 17 நவம்பர் 2007 (UTC)  
:இங்கே நாம் ஈழத்தமிழர் சிறீ லங்கா என்றே எழுதுவோம். (அரசியற் காரணங்களுமுள) செல்வா பயன்படுத்துவது தமிழக வழக்குத்தான். சிரீ என்பதை ஈழத்தவர் stee என வாசிக்க இடமுண்டு :) கோபி 15:54, 17 நவம்பர் 2007 (UTC)  
::பிறமொழிகளில் எப்படி எழுதியுள்ளார்கள் என்று பார்த்தீர்களா? தமிழில் சிறீதரன் (பார்க்க ஆழ்வார்கள் பாடல்கள்) என்று எழுதுவது நெடுநாளைய வழக்கம்! மஞ்சுசிறீ என்றே எழுதலாம். --செல்வா 16:01, 17 நவம்பர் 2007 (UTC)  
பிற இந்தியமொழிகளில் ஸ்ரீ என்று பயன்படுத்தப்படுவது வழக்கம்(7 இந்திய மொழி எழுத்துமுறைகள் தெரிந்தவன் என்ற முறையில் கூறுகிறேன்.தவறிருப்பின் பொறுக்கவும்). லத்தீனிய எழுத்துமுறை பயன்படுத்தும் விக்கிபீடியாக்களில் சொற்களின் உச்சரிப்பை மாற்றாமலிருக்க IPA எழுத்துக்கள் பரிந்துரைக்கப்படுகின்றன. ஸ்ரீ śrī. பெரும்பாலான ஆங்கில மொழி விக்கீபீடியா கட்டுரைளை பார்த்தால் இந்திய மொழி சொல் ப்யன்படுத்தும் போது IPA பயன்படுத்துகின்றனர். மேலும் சிறீ என்பது வினோதமாக இருக்கும்(என்னைப் பொருத்த வரையில்). சிறிய என்பதின் விளி போல் எனக்கு படுகிறது. எனக்குத்தெரிந்து தமிழக வழக்கம் ப்ழக்கத்தில் உள்ளவர்களுக்கு புரிவதற்கு கடினமாக இருக்கும்(தமிழக வழக்கே பெரும்பாண்மையாக இருப்பதால்). வினோத் 16:18, 17 நவம்பர் 2007 (UTC)  
:வினோ'த், நான் தமிழகத்தைச் சேர்ந்தவன். சிறீ என்பது தமிழில் கட்டாயம் உண்டு. சிறப்பு, சிறந்த சிறப்புமிகு என்னும் பொருள் ஒளிர்வதாக, சிறீ என்பதைக் கொள்ளலாம். சிரீ என்றால் சீர்-சீர்மிகு என்பதாகவும் கொள்ளலாம். தமிழில் எழுதும்பொழுது தமிழ் எழுத்துக்களில் எழுதுவதே முறை. ஒவ்வொரு மொழிக்காரர்களும் தங்கள் தங்கள் மொழி ஒலிப்புகளைக் குறிக்க புதுப்புது எழுத்துக்களை புகுத்தினால் மொழி பெரிதும் கெடும். ஆங்கிலேயர்கள் ரோமன் எழுத்தில் எழுதும்பொழுது ஒலித்திரிபு காட்டும் சிறு குறிகளைப் (டயாக்கிரிட்டிக்) பயன்படுத்துவதுபோல, நாமும் சிறு குறியீடுகள் இட்டுக்காட்டலாம். அகரவரிசையை மாற்றுவது தவறு.--செல்வா 16:40, 17 நவம்பர் 2007 (UTC)  
எனது பத்தொன்பது வருட வாழ்க்கையில் இப்படிப்பட்ட பயன்பாட்டை நான் கணடதில்லை. என்னைப்பொருத்தவரையில் ஸ்ரீ எனபதன் தமிழாக்கம் திரு. மஞ்சுதிரு என குறிப்பிடுவதில் எனக்கு உடன்பாடில்லை. தமிழில் வழக்கத்தில் இருக்கும் கிரந்தங்களை உபயோகிப்பதில் தவறில்லை. தமிழகத்தில் பெருவாரியாக சிறீ என்பதை விட ஸ்ரீயே சாமானிய மக்களின் பயன்பாட்டில் உள்ளது.(நான் யாரையும் ஸ்ரீ ராம ஜெயம் என்பதை சிறீ ராம ஜெயம் என எழுதி பார்த்ததில்லை) எனவே ஸ்ரீ என்பதையே பயன்படடுத்தலாம்.தமிழ் தன்வயப்படுத்திய வடமொழி சொற்களுள், சில் சொற்களை பெரும்பாண்மயான மக்கள் கிரந்தத்துடன் பயன்படுத்தும் பட்சத்தில், அதை பின்பற்றுவது தவறேதும் இல்லை.பெருவாரியான வழக்கத்தில் இல்லாத சொற்களை பயன்படுத்தும் போது மொழி நடையில் ஒரு செயற்கைத்தன்மை வந்துவிடுகிறது.வினோத் 16:52, 17 நவம்பர் 2007 (UTC)  
வினோ'த், முதலில் திரு என்பது தமிழாக்கம் அல்ல, அது தமிழில் உள்ள பழஞ்சொல். ஆந்திராவை ஆண்ட சதவாகன அரசன் கூட தன் நாணையத்தில் தமிழில் பதிப்பித்த சொல். திரு என்பதும் சிறீ என்பதும் சற்றேறக்குறைய *இணையான பயன்பாட்டுக்கு* வழங்கும் சொற்களாக இருக்கலாம், ஆனால் தமிழாக்கம் அல்ல. மேலும் மஞ்சுசிறீ என்பது தமிழாக்கம் அல்ல, தமிழ் எழுத்தில் கூடியவாறு வேற்றுமொழிப் பெயரை (*ஒலிபெயர்த்து*) எழுதுதல். ஆங்கிலத்தில் Manjumister என்று எழுதுவார்களோ?!! ரோமன் எழுத்தில் எழுதும் ஆங்கிலத்திலும் சிறீ என்பதற்கு ஒரு தனி எழுத்தில்லைதானே, எனவே அவர்கள் என்ன ஒரு புது எழுத்தையா எடுத்துக்கொண்டார்கள்? இல்லையே! சிறீ என்பது தமிழ்வழி *ஒலிபெயர்ப்பு*. Alagappan என்பதும் ரோமானிய எழுத்துக்களில் அழகப்பன் என்பதின் ஒலிபெயர்ப்பு (அவர்கள் எழுத்துமுறைப்படி). மஞ்சுசிறீ என்று எழுதுவதே சரியாக இருக்கும். தமிழ்நாடில் 95% மக்கள் சிறீ இராமசெயம் என்பதை ஆயிரக்கணக்காக எழுதுவார்கள் என்னும் செய்தியே தெரியாமல் இருக்கும். அங்கு எழுத்து வடிவா முக்கியம்?!! குர்ரானில் இப்படி உள்ளது, ஈபுரு விவிலியத்தில் இப்படி உள்ளது, சமணத்தில் இப்படி உள்ளது என்றும் ஒவ்வொரு மதத்தினரும், மொழியினரும் புதுப்புது ஒலிகளுக்காக தமிழ்மொழியை சிதைத்தல் எப்படிச் சரியாகும்?! --செல்வா 18:20, 17 நவம்பர் 2007 (UTC)  
---  
'ஸ்ரீ' என்னும் எழுத்து பெருவழக்கில் இருக்கும்போது அதையே பயன்படுத்தலாமே. நான் ஒன்றும் மணிப்பிரவாளம் நடையாசிரியர்களை போல் அனைத்து வடமொழி ஒலியை குறிக்க முழுமையான கிரந்ததை பயன்படுத்த சொல்லவில்லை. ஸ்ரீ என்பது தமிழக பயன்படுத்தப்படும் ஒரு எழுத்து. தற்கால தமிழில் கிரந்த எழுத்துக்களின் ப்யன்பாடு தவிர்க்க இயலாதது. 'ஜ்ர' என்பதை 'ச்சிர' என எழுதுவது தகும். ஏனெனில் இது மக்களின் வழக்கில் உள்ள ஒன்று. ஆனாம் 'ஸ்ரீ' என்பதே 'சிறீ' என் மாற்றுவது என்னால் ஏற்றுக்கொள்ளமுடியாத ஒன்று. நாம் மக்கள் படிப்பதற்காகவே கட்டுரைகள் எழுதுகிறோம், நமது சொந்த தேவைக்கு அன்று, எனவே பெருவாரியான வழக்கில் உள்ளவற்றையே ஏற்றுக்கொள்ளவேண்டும். அவர்களுக்கு புரியும் வகையில் தான் கட்டுரைகள் இயற்ற வேண்டும், இல்லையெனில் குழப்பமே மிஞ்சும்.நற்றமிழில் எழுதுகிறேன் என்ற பெயரில் யாருக்கு புரியாத வகையில் எழுதினால் யாருக்கு என்ன லாபம்? நற்றமிழை நிச்சயமாக பயன்படுத்தவேண்டும் அதே நேரத்தில் பெருவழக்கிற்க்கு மதிப்பளிக்க வேண்டும்.  
மஞ்சுஸ்ரீயை அதன் வடமொழி மூலத்திற்கு ஏற்ப 'மஞ்ஜுஸ்ரீ' என இயற்றி இருக்கும்பட்சத்தில் தங்களது வாதம் இதற்கு பொருந்தும். 'ஞ்ஜு' எனப்து பெருவழக்கில் இல்லாத ஒன்று. 'ஞ்சு' என்பதே பெருவழக்கில் உள்ள ஒன்று. எனவே வடமொழி சொற்களை தமிழில் கையளும்போது மக்களிடத்தில் உள்ள பெருவழக்கையும் க்ருத்தில் கொள்ள வேண்டும்.  
நான் அறிந்தவரையில் 'சிறீ' என்பது தமிழக்கத்தில் ஏறக்குறைய யாருக்கும் புரியாத ஒரு பயன்பாடு. தமிழ்க புத்தகங்கள், பத்திரிக்கைகள் ஊடகங்கள் அனைத்து 'ஸ்ரீ' என்பதையே பயன்படுத்துகின்றன. பெருவாரியான பயன்பாட்டில் இல்லாத ஒன்றை புகுத்துவது தகாது. எனவே இந்த கட்டுரை மஞ்சுஸ்ரீ எனவே இருக்க வேண்டும். அவலோதேஷ்வரரை அவலோகிதராய் மாற்றம் செய்தபோது நான் மறுப்பு தெரிவிக்கவில்லை. பெருவாரியான வழக்கம் இல்லாத நிலையில், இலக்கிய வழக்கத்தை பின்பற்றுதல் தகும்.ஆகாஷகர்பர் குறித்த கட்டுரையை ஆகாயகர்பர் என்றே இயற்றி உள்ளேன். ஏனேனில் ஆகாஷம் என்ற சொல் தமிழில் ஆகாயம் என பெருவழக்கில் உள்ளது. அதுபோல் பெருவழக்கையொட்டி இந்த கட்டுரையின் தலைப்பு **மஞ்சுஸ்ரீ** என்றே இருக்கவேண்டும். வினோத் 18:57, 17 நவம்பர் 2007 (UTC)  
வினோத், இணையத்தில் இருக்கும் தமிழர்களிலும், விக்கிபீடியாவுக்குப் பங்களிப்பு நல்குவோரிலும் இலங்கைத் தமிழர்களின் எண்ணிக்கை மிகவும் கணிசமானது. நமக்கு வினோதமாகத் தெரியும் *விசேடம்* போன்ற சொற்கள் இலங்கைப் பொது வழக்கில் மிகவும் இயல்பானவை. எனவே, இலங்கைப் பொது வழக்கின் தாக்கம் தமிழ் விக்கிபீடியாவில் காணப்படுவது புரிந்து கொள்ளத்தக்கது. இன்னும் கூடுதலான தமிழ்நாட்டுப் பங்களிப்பாளர்கள் வருகையில் இரு நாட்டவருக்கும் புரியும் வகையிலான ஒரு பொது மொழி நடை உருப்பெறும் என்று எதிர்ப்பார்க்கலாம். அது வரை பொறுத்திருத்தலும், இந்த பொது மொழி நடை உருவாக்கத்திற்கான நம்மாலான சிறு சிறுப் பங்களிப்புகளைச் செய்வதும் முக்கியமாகும்.  
சிறீ குறித்த வினோதின் கருத்தை என்னால் புரிந்து கொள்ள முடிகிறது. ஸ்ரீ என்ற எழுத்துக்குப் பதிலாக சிறீ என்று எழுதுவதை நான் இலங்கை ஊடகங்களிலேயே முதன் முதலில் கண்டேன். செல்வா சொல்வது போல் சிரீ என்று எழுதும் வழக்கைத் தமிழ்நாட்டில் நான் கண்டதில்லை. குறைந்தபட்சம், அது மிகப் பொது வழக்கில் இல்லை என்பதைச் சொல்ல முடியும். எனவே, முதன்முதலில் தமிழ்நாட்டில் இருந்து தமிழ் விக்கிபீடியாவுக்கு வரும் ஒருவருக்கு சிறீ என்பதைப் புரிந்து கொள்ள ஒரு நொடியேனும் கூடுதலாகத் தேவைப்படும் என்பது உண்மை தான். எனவே, *பொது வழக்கில் உள்ளது போலவே எழுதலாமே..ஏன் வாசகரைக் குழப்ப வேண்டும்* என்ற கேள்வி எழுவது நியாயமே!